Ministrul Energiei a anunțat că Strategia Energetică Naţională va intra în dezbatere publică în câteva zile. ”Este un document deschis dialogului şi îmbunătăţirilor”, a mai spus acesta la cea de-a șasea ediţie a Forumului Energiei, organizat de publicaţia Financial Intelligence.
„Avem în pregătire Strategia Energetică Naţională. Noi ne-am propus ca săptămâna aceasta, în câteva zile, să fie pusă în dezbatere publică. Nu e un document perfect, nu e un document complet şi este deschis dialogului şi îmbunătăţirilor. În baza aceasta, corelăm şi cu ceea ce Comisia Europeană a transmis pe PNIESC (Planul Naţional Integrat în Domeniul Energiei şi Schimbărilor Climatice, n.r.). Ne dorim, de asemenea, să avem PNIESC-ul gata în cel mai scurt timp, astfel încât să putem să avem acest important document, a doua sa versiune, pregătit, şi România să fie în rând cu celelalte state europene. Dacă vorbim de nivelul strategic, avem o serie de acte legislative importante. Schema de compensare, plafonare, prin Ordonanţa de urgenţă a dus deja la reduceri pe facturile multor români şi la energie electrică şi, mai ales, la gaze naturale, atât pentru consumatorii casnici, cât şi pentru cei non-casnici, acolo unde a fost cazul. Apoi, vorbim despre Legea eoliană offshore, probabil cea mai importantă lege în domeniul energetic după foarte mulţi ani, adoptată de Parlamentul României, promulgată şi suntem în calendar pentru acel 2032 când vom avea centrale eoliene în largul Mării Negre, pe segmentul românesc”, a afirmat Burduja.
M.P.